Omsætningen i havnene i den vestlige del af Limfjorden falder støt - det viser en ny analyse fra GEMBA Seafood Consulting og Syddansk universitet.

Værst ser det ud i Thisted, hvor omsætningen er mere end halveret siden 2002. 68 tusind ton gods blev dengang håndteret i havnen, mens tallet i 2010 var helt nede på 26 tusind ton. En udvikling der ikke begejstrer politikerne i Thisted Kommune. For hvis erhvervet forsvinder fra havnen, vil det nemlig gå ud over hele oplandets erhverv. Derfor er det vigtigt at holde den sidste rest erhvervshavn kørende trods nedgang. - Jeg håber ikke, den udvikling fortsætter, og vi vil gøre alt for at profilere os som en attraktiv, international havn, lyder det fra Henrik Gregersen, repræsentant for de vestlige Limfjordshavne, Thisted.